LIETUVOS RESPUBLIKOS SUSISIEKIMO MINISTRO

Į S A K Y M A S

DĖL LIETUVOS RESPUBLIKOS GELEŽINKELIŲ INFRASTRUKTŪROS REGISTRO ĮSTEIGIMO IR JO NUOSTATŲ PATVIRTINIMO

2004 m. gegužės 28 d. Nr. 3-317

Vilnius

Vykdydamas Teisės derinimo priemonių 2003 metų plano, patvirtinto Lietuvos Respublikos Vyriausybės 2003 m. kovo 5 d. nutarimu Nr. 292, 3.9.2-T31 priemonę (Žin., 2003, Nr. 25-1019) ir įgyvendindamas 2001 m. kovo 19 d. Europos Parlamento ir Tarybos direktyvos 2001/16/EB dėl transeuropinės paprastųjų geležinkelių sistemos sąveikos 24 straipsnį:

1. Įsteigiu Lietuvos Respublikos geležinkelių infrastruktūros registrą.

2. Tvirtinu Lietuvos Respublikos geležinkelių infrastruktūros registro nuostatus (pridedama).

3. Pavedu Valstybinei geležinkelio inspekcijai prie Susisiekimo ministerijos:

3.1. atlikti Lietuvos Respublikos geležinkelių infrastruktūros registro tvarkymo įstaigos funkcijas;

3.2. iki 2004 m. rugsėjo 30 d. pateikti Susisiekimo ministerijos Tranzito ir geležinkelių transporto departamentui apskaičiavimus dėl valstybės rinkliavų už Lietuvos Respublikos geležinkelių infrastruktūros registro objektų duomenų įregistravimą (išregistravimą) ir atnaujinimą (keitimą) Lietuvos Respublikos geležinkelių infrastruktūros registre;

3.3. iki 2005 m. kovo 1 d. nustatyti duomenų apie Lietuvos Respublikos geležinkelių infrastruktūros registro objektus, kurie gali būti skelbiami viešai, sąrašą ir šių duomenų skelbimo priemones;

3.4. sukūrus Lietuvos Respublikos geležinkelių infrastruktūros registrą nustatyti terminą, per kurį registro duomenų teikėjai turės pateikti dokumentus registro objektams įregistruoti šiame registre.

4. Pavedu Susisiekimo ministerijos Tranzito ir geležinkelių transporto departamentui kartu su Valstybine geležinkelio inspekcija prie Susisiekimo ministerijos iki 2004 m. gruodžio 31 d. parengti Lietuvos Respublikos Vyriausybės 2000 m. gruodžio 15 d. nutarimo Nr. 1458 „Dėl valstybės rinkliavos objektų sąrašo, šios rinkliavos dydžių ir mokėjimo ir grąžinimo tvarkos patvirtinimo“ papildymo projektą.

5. Pavedu Susisiekimo ministerijos Informacinių technologijų ir telekomunikacijų departamentui kartu su Valstybine geležinkelio inspekcija prie Susisiekimo ministerijos iki 2004 m. gruodžio 31 d. parengti Lietuvos Respublikos susisiekimo ministro įsakymo „Dėl Lietuvos Respublikos geležinkelių infrastruktūros registro duomenų saugos nuostatų tvirtinimo“ projektą.

6. Nustatau, kad šio įsakymo 1 ir 2 punktai įsigalioja nuo 2005 m. balandžio 1 d.

Susisiekimo ministras	Zigmantas Balčytis

PATVIRTINTA

Lietuvos Respublikos susisiekimo ministro

2004 m. gegužės 28 d. įsakymu Nr. 3-317

LIETUVOS RESPUBLIKOS GELEŽINKELIŲ INFRASTRUKTŪROS REGISTRO NUOSTATAI

I. BENDROSIOS NUOSTATOS

1. Lietuvos Respublikos geležinkelių infrastruktūros registro nuostatai (toliau – nuostatai) reglamentuoja Lietuvos Respublikos geležinkelių infrastruktūros registro (toliau vadinama registras) paskirtį, registro objektus ir jų duomenis, registro tvarkymą, reorganizavimą ir likvidavimą, registro duomenų naudojimą ir apsaugą, nustato registro tvarkymo įstaigas ir registro duomenų teikėjus, jų teises ir pareigas.

2. Šiuose nuostatuose vartojamos sąvokos:

Europos Sąjungos techninės sąveikos specifikacijos (toliau vadinama TSS) – tai kiekvienam posistemiui taikomi detalūs reikalavimai, nustatantys reikiamas skirtingų posistemių eksploatavimo tarpusavio sąsajas ir užtikrinantys geležinkelių transporto, funkcionuojančio Europos Sąjungos transeuropinio transporto tinkle (TEN-T), sąveiką;

Geografiniai duomenys – duomenys, nustatantys registro objekto geografinę padėtį geodezinių koordinačių sistemoje;

Nesąveikus traukinys – traukinys, kurio ne visi posistemiai turi atitikties sertifikatą, tačiau kuris dėl savo techninių parametrų visiškai tinka važiuoti tam tikroje geležinkelių infrastruktūros dalyje;

Posistemis – geležinkelių transporto objekto kaip visumos struktūrinė ar eksploatavimo sudedamoji dalis. Šiuose nuostatuose registro objektai dalijami į šiuos posistemius: geležinkelių infrastruktūros, elektros energijos tiekimo, kontrolės, valdymo ir signalizacijos bei eksploatavimo;

Registro duomenų naudotojai – fiziniai ir juridiniai asmenys, pateikę raštišką prašymą arba sudarę su registro tvarkymo įstaiga sutartį dėl duomenų teikimo šių nuostatų nustatyta tvarka;

Registro duomenų teikėjai – viešosios geležinkelių infrastruktūros valdytojas, kitos geležinkelių infrastruktūros savininkai;

Registro objektas – Lietuvos Respublikos teritorijoje esanti geležinkelių infrastruktūra. Atsižvelgiant į potencialius registro duomenų naudojimo tikslus, šiuose nuostatuose ir registre duomenys apie geležinkelių infrastruktūrą grupuojami pagal geležinkelių linijas, tarpstočius, geležinkelio stotis ir privažiuojamuosius geležinkelio kelius, taip pat pagal jų posistemius;

Sąveikus traukinys – traukinys, kurio visi posistemiai turi atitikties sertifikatą.

3. Kitos šiuose nuostatuose vartojamos sąvokos paaiškintos Lietuvos Respublikos geležinkelių transporto kodekse (Žin., 2004, Nr. 72-2489), Lietuvos Respublikos atitikties įvertinimo įstatyme (Žin., 1998, Nr. 92-2542) ir Lietuvos Respublikos susisiekimo ministro tvirtinamuose Techninio geležinkelių naudojimo nuostatuose (Žin., 1996, Nr. 98-2251), Geležinkelių signalizacijos taisyklėse (Žin., 2001, Nr. 93-3290) bei Geležinkelių eismo taisyklėse (Žin., 2000, Nr. 2-47).

4. Registro paskirtis – rinkti, registruoti, kaupti, apdoroti, sisteminti, saugoti, naudoti ir teikti duomenis apie registro objektus, jų techninius parametrus, registro duomenų teikėjus ir fizinius bei juridinius asmenis, eksploatuojančius geležinkelių infrastruktūrą.

5. Registro steigėjas yra Lietuvos Respublikos susisiekimo ministerija. Registras yra nepagrindinis registras ir duomenų apie registro objektus registravimo priemonė bei registravimo duomenų teikimo šaltinis.

6. Registras kuriamas ir tvarkomas vadovaujantis Lietuvos Respublikos geležinkelių transporto kodeksu, Lietuvos Respublikos valstybės registrų įstatymu (Žin., 1996, Nr. 86-2043), Lietuvos Respublikos asmens duomenų teisinės apsaugos įstatymu (Žin., 1996, Nr. 63-1479; 2000, Nr. 64-1924), Techninio geležinkelių naudojimo nuostatais (Žin., 1996, Nr. 98-2251), Lietuvos Respublikos valstybės registro tipiniais nuostatais, patvirtintais Lietuvos Respublikos Vyriausybės 1996 m. lapkričio 29 d. nutarimu Nr. 1418 „Dėl valstybės registrų steigimo, projektavimo, reorganizavimo ir naudojimo“ (Žin., 1996, Nr. 118-2743) bei kitais įstatymais ir teisės aktais.

II. REGISTRO TVARKYMO ĮSTAIGOS

7. Registro tvarkymo įstaigos yra:

7.1. vadovaujančioji registro tvarkymo įstaiga – Lietuvos Respublikos susisiekimo ministerija. Ji taip pat yra registro duomenų valdytoja;

7.2. registro tvarkymo įstaiga – Valstybinė geležinkelio inspekcija prie Susisiekimo ministerijos. Ji taip pat yra registro duomenų bazės tvarkymo įstaiga.

8. Vadovaujančioji registro tvarkymo įstaiga:

8.1. pagal savo kompetenciją priima teisės aktus, susijusius su registro tvarkymu;

8.2. koordinuoja registro tvarkymo įstaigos darbą, registro tvarkymo įstaigos kompiuterinių, komunikacinių, techninių ir technologinių priemonių įsigijimą;

8.3. nagrinėja registro modernizavimo, plėtros klausimus bei registro tvarkymo įstaigos pasiūlymus dėl registro veiklos tobulinimo, juos apibendrina, priima atitinkamus sprendimus;

8.4. koordinuoja, vadovauja ir kontroliuoja registro kūrimo ir tvarkymo darbus, pagal savo kompetenciją vykdo registro funkcionavimo priežiūrą.

9. Registro tvarkymo įstaiga:

9.1. pagal savo kompetenciją rengia ir teikia vadovaujančiajai registro tvarkymo įstaigai teisės aktų, susijusių su registro funkcionavimu ir registro duomenų apsauga, registro duomenų kaupimo, tvarkymo, saugojimo, atnaujinimo ir teikimo tvarka, projektus, diegia šiems teisės aktams įgyvendinti reikalingas technines ir technologines priemones;

9.2. teikia vadovaujančiajai registro tvarkymo įstaigai pasiūlymus dėl registro plėtros ir duomenų apsaugos tobulinimo;

9.3. kuria ir eksploatuoja registravimo duomenų teikimo ir informacijos platinimo sistemą;

9.4. užtikrina ir realizuoja registro duomenų bazės funkcionavimą, duomenų atnaujinimą (pakeitimą) bei modernizuoja programinę įrangą;

9.5. sudaro duomenų teikimo sutartis su kitų registrų registro tvarkymo įstaigomis bei organizacijomis, tvarkančiomis valstybei priklausančias informacines sistemas;

9.6. realizuoja sąveiką su kitais registrais ir informacinėmis sistemomis;

9.7. priima šių nuostatų IV skyriuje nurodytus dokumentus apie registro objektus;

9.8. tikrina registruoti ir registro duomenims tvarkyti pateiktų dokumentų autentiškumą ir duomenų teisingumą; kontroliuoja ir tikrina registro objektų registraciją, duomenų teikimą laiku;

9.9. įstatymų, kitų teisės aktų ir šių nuostatų nustatyta tvarka nutarus fizinio ar juridinio asmens vardu registruoti (išregistruoti) objektą, priima sprendimą jį registruoti (išregistruoti), įrašo registravimo duomenis į registro duomenų bazę bei išduoda duomenų įregistravimą (išregistravimą), atnaujinimą (pakeitimą) patvirtinantį dokumentą;

9.10. tvarko registrą šių nuostatų nustatyta tvarka;

9.11. supažindina registro duomenų teikėjus su registre tvarkomais ir saugomais jų pateiktais duomenimis;

9.12. užtikrina, kad registro duomenys atitiktų duomenų teikėjų dokumentuose pateiktus duomenis;

9.13. taiso klaidas registro duomenyse ir apie tai praneša duomenų teikėjui bei duomenų gavėjui, kuriam buvo pateikti klaidingi duomenys; prireikus keičia anksčiau išduotą registro objekto įregistravimo dokumentą;

9.14. teikia duomenų naudotojams registro duomenis šių nuostatų VII skyriuje nustatyta tvarka;

9.15. tvarko duomenų gavimo ir teikimo apskaitą, registruoja, kada, kokiu būdu, kokie duomenys, kokiam tikslui ir kam yra perduoti arba iš ko gauti. Atskirai apskaitomi viešai skelbiami registro duomenys;

9.13. aptikus duomenų nesutapimų su faktiniais ar kituose registruose kaupiamais duomenimis, turi teisę reikalauti iš duomenų teikėjo ištaisyti klaidą ir (ar) papildyti duomenis;

9.17. užtikrina ir atsako už duomenų apsaugą registro duomenų bazėje, duomenų bazių, duomenų ir dokumentų archyvų apsaugą ir saugų duomenų perdavimą.

10. Registro duomenis tvarkantys darbuotojai įstatymų ir kitų teisės aktų nustatyta tvarka atsako už duomenų, tvarkomų registre, konfidencialumą.

III. REGISTRAVIMO DUOMENYS

11. Pirmą kartą įrašant registro objekto duomenis į registro duomenų bazę, registruojamam objektui suteikiamas unikalus identifikavimo kodas, kuris vėliau naudojamas registro objektui identifikuoti ir sąveikai su kitais registrais ir informacinėmis sistemomis užtikrinti. Šis kodas yra nekeičiamas per visą registro objekto gyvavimo ciklą.

12. Registro duomenys gali būti kaupiami ir pateikiami kaip geografiniai duomenys. Žemėlapis yra registro duomenų bazės sudėtinė grafinė dalis. Žemėlapyje nurodoma registro objekto buvimo vieta ir padėtis geodezinių koordinačių sistemoje, kiekybinės ir kokybinės (registro objekto serija, markė, modelis, klasė, modifikacija, tipas) charakteristikos. Ši informacija pateikiama tekstu, skaitmenimis ar grafiniais elementais. Įrašant objekto duomenis į registrą, jo ribos pažymimos žemėlapyje naudojant geoinformacines sistemas ir kartografinę medžiagą.

13. Kaupiami ir tvarkomi šie registro duomenys:

13.1. duomenys apie registro objektų registraciją ir registro duomenų teikėjus:

13.1.1. registro objekto unikalus identifikavimo kodas;

13.1.2. registro objekto pavadinimas arba privažiuojamojo geležinkelio kelio numeris;

13.1.3. registro objekto kodas arba serija, markė, modelis, klasė, modifikacija, tipas, arba identifikavimo numeris;

13.1.4. registro objekto įregistravimo data (metai, mėnuo, diena);

13.1.5. žemės sklypo, kuriame yra registro objektas, unikalus numeris (suteiktas Nekilnojamojo turto kadastro ir Nekilnojamojo turto registro);

13.1.6. registro objekto, kaip nekilnojamojo turto objekto, unikalus numeris (suteiktas Nekilnojamojo turto kadastro ir Nekilnojamojo turto registro);

13.1.7. duomenų teikėjų – juridinių asmenų – duomenys (kodas, pavadinimas, teisinė forma, buveinės adresas);

13.1.8. duomenų teikėjų – fizinių asmenų – duomenys (asmens kodas, vardas, pavardė, gimimo data, deklaruota gyvenamoji vieta, asmens dokumento numeris ir rūšis, valstybės, kurioje jis išduotas, pavadinimas);

13.1.9. fizinių bei juridinių asmenų, eksploatuojančių registro objektą, duomenys (atitinkamai pagal šių nuostatų 13.1.7 ir (ar) 13.1.8 punktus);

13.1.10. registravimo procedūros duomenys:

13.1.10.1. registro objekto registracijos statusas (būsena): duomenys apie objekto registravimą (išregistravimą), atnaujinimą (pakeitimą), koregavimą (taisymą), atsisakymo tvarkyti duomenis priežastį ir duomenų perkėlimą į archyvą;

13.1.10.2. registro objekto registravimo metu vykdomos operacijos atlikimo data, laikas;

13.1.10.3. registro duomenų atnaujinimo (keitimo), koregavimo (taisymo) metu vykdomos operacijos atlikimo data;

13.1.10.4. registro tvarkymo įstaigos išduodamo dokumento tipas, numeris, išdavimo data, galiojimo terminas;

13.1.10.5. registro objekto išregistravimo iš registro data, priežastis;

13.2. duomenys apie geležinkelių liniją:

13.2.1. geležinkelių linijos pavadinimas (diagrama, geografiniai duomenys su km ir pk, smulkus aprašymas);

13.2.2. geležinkelių linijoje esančių tarpstočių, atšakų ir geležinkelio stočių pavadinimai;

13.2.3. geležinkelių linijos pralaidumas;

13.2.4. geležinkelių stočių skaičius geležinkelių linijoje, vnt.;

13.2.5. tarpstočių skaičius geležinkelių linijoje, vnt.;

13.2.6. geležinkelio stočių vieta, km+m nuo (iki) vietos;

13.2.7. geležinkelių linijos identifikavimo kodas;

13.2.8. kaimyninės užsienio valstybės, per kurios teritoriją tęsiasi geležinkelių linija, kodas, tos užsienio valstybės geležinkelių linijos, pratęsiančios Lietuvos Respublikos teritorijoje esančią geležinkelių liniją, identifikavimo kodas ir šios geležinkelių linijos savininkas ir (ar) valdytojas;

13.2.9. duomenys apie geležinkelių linijos geležinkelių infrastruktūros posistemį pagal šių nuostatų 1 priedą;

13.2.10. duomenys apie geležinkelių linijos elektros energijos tiekimo posistemį pagal šių nuostatų 2 priedą;

13.2.11. duomenys apie geležinkelių linijos kontrolės, valdymo ir signalizacijos posistemį pagal šių nuostatų 3 priedą;

13.2.12. duomenys apie geležinkelių linijos eksploatavimo posistemį pagal šių nuostatų 4 priedą;

13.3. duomenys apie tarpstotį:

13.3.1. tarpstočio pavadinimas (schema, geografiniai duomenys su km ir pk, smulkus aprašymas);

13.3.2. geležinkelių linijos, kurioje yra tarpstotis, pavadinimas ir kodas, geležinkelių linijos atšakų pavadinimai;

13.3.3. duomenys apie tarpstočio geležinkelių infrastruktūros posistemį pagal šių nuostatų 1 priedą;

13.3.4. duomenys apie tarpstočio elektros energijos tiekimo posistemį pagal šių nuostatų 2 priedą;

13.3.5. duomenys apie tarpstočio kontrolės, valdymo ir signalizacijos posistemį pagal šių nuostatų 3 priedą;

13.3.6. duomenys apie tarpstočio eksploatavimo posistemį pagal šių nuostatų 4 priedą;

13.4. duomenys apie geležinkelio stotį:

13.4.1. pavadinimas ir kodas (schema, geografiniai duomenys su km ir pk, smulkus aprašymas);

13.4.2. klasė;

13.4.3. tipas;

13.4.4. vieta (km+m vietoje (iš) vietos);

13.4.5. privažiuojamųjų geležinkelio kelių numeriai;

13.4.6. duomenys apie geležinkelio stoties geležinkelių infrastruktūros posistemį pagal šių nuostatų 1 priedą;

13.4.7. duomenys apie geležinkelio stoties elektros energijos tiekimo posistemį pagal šių nuostatų 2 priedą;

13.4.8. duomenys apie geležinkelio stoties kontrolės, valdymo ir signalizacijos posistemį pagal šių nuostatų 3 priedą;

13.4.9. duomenys apie geležinkelio stoties eksploatavimo posistemį pagal šių nuostatų 4 priedą;

13.5. duomenys apie privažiuojamąjį geležinkelio kelią:

13.5.1. privažiuojamojo geležinkelio kelio numeris;

13.5.2. prijungimo prie pagrindinių ar geležinkelio stoties kelių vieta, km+m;

13.5.3. privažiuojamojo geležinkelio kelio riba, km+m;

13.5.4. bendras privažiuojamojo geležinkelio kelio ilgis, m;

13.5.5. statiniai ir įrenginiai, skirti krovinių pakrovai/ iškrovai;

13.5.6. apsaugos priemonių, neleidžiančių riedmenims išriedėti į geležinkelio stoties geležinkelio kelius, tipas;

13.5.7. duomenys apie privažiuojamojo geležinkelio kelio geležinkelių infrastruktūros posistemį pagal šių nuostatų 1 priedą;

13.5.8. duomenys apie privažiuojamojo geležinkelio kelio elektros energijos tiekimo posistemį pagal šių nuostatų 2 priedą;

13.5.9. duomenys apie privažiuojamojo geležinkelio kelio kontrolės, valdymo ir signalizacijos posistemį pagal šių nuostatų 3 priedą;

13.5.10. duomenys apie privažiuojamojo geležinkelio kelio eksploatavimo posistemį pagal šių nuostatų 4 priedą;

13.6. duomenys apie visą geležinkelių tinklą (žemėlapis, kuriame pažymėtos geležinkelių linijos, stotys, tarpstočiai ir privažiuojamieji geležinkelio keliai, geografiniai duomenys, aprašymas).

14. Registre naudojami ir tvarkomi šie klasifikatoriai:

14.1. kontaktinio tinklo aukščio ir ilgio;

14.2. bėgių, pabėgių, iešmų, iešmų pavarų tipų; signalizacijos, eismo valdymo ir kontrolės sistemų tipų;

14.3. šviesoforų, balasto tipų;

14.4. peronų ilgių ir aukščių;

14.5. geležinkelio kelio (įskaitant privažiuojamuosius geležinkelio kelius) vėžės pločių;

14.6. pervažų tipų ir kategorijų;

14.7. statinių artumo, geležinkelių riedmenų gabaritų;

14.8. traukinių greičio apribojimų;

14.9. posistemių atitikties sertifikatų,

14.10. paskelbtųjų (notifikuotų) įstaigų, kurios išdavė posistemių atitikties sertifikatus registro objektams;

14.11. TSS specifinių atvejų;

14.12. Europos Komisijos leistų išlygų netaikyti atitinkamos TSS ar tam tikros jos dalies.

IV. REGISTRO OBJEKTO REGISTRAVIMAS

15. Registro objektai įregistruojami (išregistruojami) ir jų duomenys įrašomi, kaupiami, apdorojami, sisteminami, saugomi, atnaujinami (keičiami) bei koreguojami (taisomi) (toliau – tvarkomi) šių nuostatų nustatyta tvarka.

16. Šių nuostatų III skyriuje nurodyti duomenys privalo būti įregistruoti registre. Duomenų teikėjas teisės aktų ir šių nuostatų nustatyta tvarka privalo teikti registro tvarkymo įstaigai duomenis pagal šių nuostatų 13.1.1–13.1.9 ir 13.2–13.5 punktus. Jei registruojamas objektas yra nekilnojamasis daiktas, tai jo duomenys kaupiami tik po to, kai šis objektas kaip daiktas yra įregistruotas Nekilnojamojo turto registre.

17. Duomenų teikėjai dokumentus registro tvarkymo įstaigai pateikia asmeniškai per du mėnesius nuo registro objekto įsigijimo, perėmimo valdyti viešosios geležinkelių infrastruktūros turtą (taikoma tik viešosios geležinkelių infrastruktūros valdytojui) arba priėmimo naudoti posistemį dienos.

18. Įregistruojant registro objektus, duomenų teikėjas privalo pateikti registro tvarkymo įstaigai šiuos dokumentus:

18.1. registro tvarkymo įstaigos nustatytos formos prašymą dėl objekto įregistravimo, kuriame nurodoma:

18.1.1. duomenys apie juridinį asmenį: juridinio asmens kodas, teisinė forma, pavadinimas, buveinės adresas, telefono, fakso numeriai ir elektroninio pašto adresas;

18.1.2. duomenys apie fizinį asmenį: asmens kodas, vardas, pavardė, gimimo data, deklaruota gyvenamoji vieta, asmens dokumento numeris ir rūšis, valstybės, kurioje jis išduotas, pavadinimas, telefono numeris;

18.1.3. registro objekto, kurio duomenis ketinama įregistruoti, pavadinimas arba privažiuojamojo geležinkelio kelio numeris;

18.1.4. prie prašymo pridedamų dokumentų sąrašas;

18.2. įgaliojimą konkrečiam asmeniui, jei toks yra, atlikti konkretų pavedimą, susijusį su duomenų įregistravimu (išregistravimu) ir (ar) atnaujinimu (keitimu), arba šio įgaliojimo kopiją, patvirtintą teisės aktų nustatyta tvarka;

18.3. dokumentą arba patvirtintą jo kopiją apie registro objekto tinkamumą (netinkamumą) eksploatuoti;

18.4. priėmimo naudoti registro objektą aktą ir jo priedus;

18.5. geležinkelio kelio techninį pasą ir jo kopiją;

18.6. geležinkelio stoties schemą ir jos kopiją;

18.7. geležinkelio stoties knygą ir jos priedus arba geležinkelio stoties knygos ir jos priedų patvirtintas kopijas;

18.8. statinio, pagrindinės įrangos ir (ar) įrenginio techninį pasą ir jo kopiją;

18.9. mokamąjį pavedimą su banko žymomis arba kvitą, patvirtinantį valstybės rinkliavos už registro objekto įregistravimą sumokėjimą (pateikiama priėmus sprendimą įregistruoti registro objektą);

18.10. juridinio asmens registracijos pažymėjimą, įstatus arba teisės aktų nustatyta tvarka patvirtintas nurodytų dokumentų kopijas, kai registro objekto duomenys šio juridinio asmens vardu registruojami pirmą kartą;

18.11. fizinio asmens, kurio vardu registruojama geležinkelių infrastruktūra, tapatybę patvirtinantį dokumentą ir jo kopiją;

18.12. įsakymą ar kitą dokumentą apie paskirtą asmenį, atsakingą už teisingą ir laiku registravimo dokumentų ir pasikeitusių registro duomenų pateikimą registro tvarkymo įstaigai;

18.13. teisės aktų nustatyta tvarka įformintus dokumentus, patvirtinančius registro duomenų teikėjo nuosavybės teisę į registro objektą (išskyrus viešosios geležinkelių infrastruktūros valdytoją);

18.14. dokumentus, įrodančius, kad registro objektas (jei jis yra nekilnojamasis daiktas) kaip daiktas yra įregistruotas Nekilnojamojo turto registre;

18.15. duomenis apie fizinius bei juridinius asmenis, eksploatuojančius registro duomenų teikėjo registruojamus registro objektus, pagal šių nuostatų 13.1.7 ir (ar) 13.1.8 punktus;

18.16. kitus dokumentus, reikalingus pagal šių nuostatų 13.1.1–13.1.9 ir 13.2–13.5 punktus.

19. Patikrinusi įregistravimui pateiktus duomenis, registro tvarkymo įstaiga per 10 (dešimt) darbo dienų nuo dokumentų gavimo dienos priima sprendimą objektą įregistruoti ar jo neregistruoti. Priėmusi sprendimą įregistruoti registro objektą, registro tvarkymo įstaiga ne vėliau kaip per 10 (dešimt) darbo dienų įrašo jo registravimo duomenis į registro duomenų bazę.

20. Jei patikrinus įregistruoti pateiktus duomenis buvo aptikta nesutapimų su faktiniais duomenimis, registro tvarkymo įstaiga išsiaiškina tokių nesutapimų priežastis. Apie tai informuojamas duomenų teikėjas, prireikus jo prašoma papildyti arba pataisyti duomenis.

21. Registro objektas laikomas įregistruotu, kai jam yra suteiktas unikalus identifikavimo kodas, objekto kodas ir jo registravimo duomenys įrašyti registro duomenų bazėje. Registro duomenų teikėjui, kurio vardu registro objektas įregistruotas registre, išduodama tai patvirtinanti pažyma.

22. Už registro objekto duomenų įregistravimą (išregistravimą) ir atnaujinimą (keitimą) registre Lietuvos Respublikos Vyriausybės nustatyta tvarka mokama valstybės rinkliava. Ši valstybės rinkliava mokama prieš išduodant pažymą, patvirtinančią registro objekto duomenų įregistravimą (išregistravimą) ir atnaujinimą (keitimą) registre.

23. Įregistruoti objektą, duomenų teikėjo registravimo duomenis atsisakoma, jei:

23.1. pateikti dokumentai turi taisymo ar klastojimo žymių;

23.2. teikiančių tvarkyti registravimo duomenis fizinių asmenų tapatybė nepatvirtinta nustatytais dokumentais;

23.3. nepateikti visi objektui įregistruoti reikalingi dokumentai arba jie neatitinka teisės aktų ir šių nuostatų reikalavimų;

23.4. Lietuvos Respublikos valstybės registrų įstatymo ir kitų teisės aktų nustatyta tvarka taikytini apribojimai duomenų teikėjui duomenims tvarkyti.

24. Tuo atveju, kai atsisakoma įregistruoti objektą, registro duomenų bazėje įrašomi pateikti įregistruoti duomenys ir atsisakymo priežastis. Įrašai apie atsisakymus įregistruoti registro objektą neterminuotai saugomi registro duomenų bazėje. Apie atsisakymą įregistruoti objektą ir atsisakymo priežastį duomenų teikėjas raštu informuojamas per 10 (dešimt) darbo dienų nuo sprendimo priėmimo. Jei atsisakymo priežastis yra dokumentų trūkumas arba duomenų netikslumas, duomenų teikėjas per 5 (penkias) darbo dienas turi pateikti trūkstamus dokumentus arba patikslinti duomenis.

25. Jei registro tvarkymo įstaigai kyla abejonių dėl pateiktų dokumentų teisingumo, ji gali pareikalauti iš duomenų teikėjo papildomų dokumentų. Nustačius, kad įregistruoti pateiktuose dokumentuose buvo nurodyti klaidingi duomenys, registro tvarkymo įstaiga privalo apie tai raštu nedelsdama informuoti registro duomenų teikėją ir pareikalauti ištaisyti klaidą. Apie ištaisymus informuojami registro duomenų naudotojai, kuriems buvo pateikti klaidingi duomenys.

26. Registro objektų duomenys atnaujinami (keičiami), kai:

26.1. pasikeitė duomenų apie įregistruotą objektą teikėjas;

26.2. pasikeitė duomenys apie registro objektą, registro duomenų teikėją, fizinius bei juridinius asmenis, eksploatuojančius geležinkelių infrastruktūrą;

26.3. pasibaigė dokumentų, pateiktų registruojant registro objektą, galiojimo terminas.

27. Pasikeitus šiuose nuostatuose nurodytiems registro objekto duomenims, registro duomenų teikėjas privalo per vieną mėnesį nuo duomenų pasikeitimo pateikti registro tvarkymo įstaigai duomenų pasikeitimą patvirtinančius dokumentus.

28. Atnaujinant (keičiant) registro objekto duomenis registre, duomenų teikėjas registro tvarkymo įstaigai, be šių nuostatų 18 punkte nurodytų dokumentų, pateikia:

28.1. prašymą geležinkelių duomenų teikėjo vardu atnaujinti pasikeitusius registro duomenis;

28.2. mokamąjį pavedimą su banko žymomis arba kvitą, patvirtinantį valstybės rinkliavos už duomenų atnaujinimą (keitimą) registre sumokėjimą (pateikiama priėmus sprendimą atnaujinti (pakeisti) registro objekto duomenis registre);

28.3. dokumentus, patvirtinančius duomenų pasikeitimą, pagal šių nuostatų 18 punktą.

29. Registro tvarkymo įstaiga ne vėliau kaip per 10 (dešimt) darbo dienų patikrina pateiktų dokumentų autentiškumą ir dokumentuose pateiktų duomenų teisingumą, ir, priėmusi sprendimą duomenis atnaujinti (pakeisti), per 10 (dešimt) darbo dienų įrašo juos į registro duomenų bazę. Registro duomenų teikėjui, kurio vardu registre atnaujinti (pakeisti) registro objekto duomenys, išduodama tai patvirtinanti pažyma.

30. Atnaujinti (pakeisti) duomenys saugomi registro duomenų bazėje (kol objektas išregistruojamas ir jo duomenys perkeliami į registro duomenų bazės archyvą).

31. Objektai išregistruojami iš registro šiais atvejais:

31.1. kai nėra galimybių toliau eksploatuoti objektą dėl techninių gedimų, sugadinimo ir kitų priežasčių;

32.2. registro tvarkymo įstaigos sprendimu, gavus duomenų teikėjo motyvuotą raštišką pareiškimą dėl objekto išregistravimo kartu su jį pagrindžiančiais dokumentais;

32.3. kitais teisės aktų nustatytais atvejais.

33. Priėmusi sprendimą išregistruoti registro objektą iš registro, registro tvarkymo įstaiga registre įrašo žymą apie objekto išregistravimą ir išregistravimo priežastį. Ne vėliau kaip per 10 (dešimt) darbo dienų išregistruoto objekto duomenys iš registro duomenų bazės perkeliami į registro duomenų bazės archyvą.

34. Išregistravus objektą iš registro ir pateikus mokamąjį pavedimą su banko žymomis arba kvitą, patvirtinantį valstybės rinkliavos už duomenų išregistravimą sumokėjimą, išduodama šio objekto išregistravimą patvirtinanti pažyma ir apie tai pranešama suinteresuotiems registro duomenų naudotojams.

35. Duomenys koreguojami (taisomi), jei:

35.1. registre įrašyti klaidingi duomenys dėl duomenų teikėjo arba dėl registro tvarkymo įstaigos kaltės;

35.2. gavus duomenų teikėjo raštišką prašymą pakoreguoti (pataisyti) registre saugomus klaidingus, netikslius, neišsamius duomenis ir pateikus netikslumus patvirtinančius dokumentus.

36. Jeigu į registrą dėl registro tvarkymo įstaigos kaltės įrašyti geležinkelių infrastruktūros ir (ar) duomenų teikėjų duomenys yra klaidingi, neatitinka duomenų, nurodytų pateiktuose dokumentuose, registro tvarkymo įstaiga privalo ne vėliau kaip per 10 (dešimt) darbo dienų nuo klaidos išsiaiškinimo ją ištaisyti ir raštu informuoti registro duomenų teikėją apie jo vardu įregistruoto objekto duomenų taisymą, o duomenų naudotojams, kuriems buvo pateikti klaidingi duomenys, pranešti apie klaidos ištaisymą.

V. duomenų teikėjų teisės ir pareigos

37. Registro duomenų teikėjai:

37.1. atsako už registracijai pateiktuose dokumentuose esamų duomenų teisingumą;

37.2. privalo registrą tvarkančiai įstaigai laiku pateikti dokumentus pagal šių nuostatų IV skyrių;

37.3. pasikeitus registro objekto duomenims ar pasibaigus dokumentų galiojimo terminui, privalo pranešti apie tai registro tvarkymo įstaigai ir pateikti duomenų pasikeitimą patvirtinančius dokumentus;

37.4. registro tvarkymo įstaigos nustatyta tvarka, pateikę prašymą raštu, turi teisę susipažinti su registre saugomais jų pateiktais ir į registrą įrašytais duomenimis;

37.5. turi teisę raštiškai reikalauti pataisyti registre saugomus klaidingus, netikslius arba patikslinti neišsamius duomenis.

38. Registro duomenų teikėjas, nepateikęs duomenų, atsisakęs pateikti pasikeitusius duomenis nustatyta tvarka, pateikęs juos suklastotus, pavėluotai, kitaip pažeidęs registro nuostatus, privalo atlyginti šiais savo veiksmais padarytą žalą Lietuvos Respublikos valstybės registrų įstatymo ir kitų teisės aktų nustatyta tvarka.

39. Atsakomybė už netinkamą duomenų, gautų iš registro, laikymą, naudojimą ir perdavimą tretiesiems asmenims nustatyta teisės aktuose bei registro tvarkymo įstaigos ir duomenų naudotojų sutartyse.

40. Atsakymus į registro duomenų teikėjų, pageidaujančių susipažinti su registre saugomais jų pateiktais ir į registrą įrašytais duomenimis, paklausimus registro tvarkymo įstaiga pateikia raštu ne vėliau kaip per 10 (dešimt) darbo dienų nuo tokių paklausimų gavimo dienos.

VI. SĄVEIKA SU KITAIS REGISTRAIS

41. Registro tvarkymo įstaiga, be teisės perduoti tretiesiems asmenims, naudoja kitų valstybės registrų ir informacinių sistemų tvarkomus duomenis, pagal sutartis teikia duomenis apie registro objektus kitų registrų tvarkymo įstaigoms ir organizacijoms, tvarkančioms valstybei priklausančias informacines sistemas.

42. Registro duomenys gaunami ir sutikrinami su:

42.1. Lietuvos Respublikos gyventojų registru – šių nuostatų 13.1.8 punkte nurodyti duomenys apie fizinius asmenis – Lietuvos Respublikos piliečius;

42.2. Užsieniečių registru – šių nuostatų 13.1.8 punkte nurodyti duomenys apie fizinius asmenis, kurie nėra Lietuvos Respublikos piliečiai;

42.2. Lietuvos Respublikos juridinių asmenų registru ir rejestru – šių nuostatų 13.1.7 punkte nurodyti duomenys apie juridinius asmenis;

42.3. Nekilnojamojo turto kadastru ir Nekilnojamojo turto registru – duomenys apie registro objektus, kurie yra kartu nekilnojamojo turto objektai.

VII. REGISTRO DUOMENŲ NAUDOJIMAS

43. Registro duomenys yra saugomi registro duomenų bazėje ir teikiami iš jos.

44. Registro duomenys yra vieši, išskyrus įstatymų ir kitų teisės aktų nustatytus atvejus. Registro tvarkymo įstaiga, suderinusi su vadovaujančiąja registro tvarkymo įstaiga ir Valstybine duomenų apsaugos inspekcija, nustato duomenų apie registro objektus, kurie gali būti skelbiami viešai, sąrašą ir šių duomenų skelbimo priemones. Viešai skelbiamų duomenų sąrašas prireikus gali būti peržiūrėtas ir pakeistas. Atnaujinti (pakeisti) ir pakoreguoti (pataisyti) duomenys, kurie gali būti skelbiami viešai, skelbiami vieną kartą per metus iki balandžio 1 d.

45. Teisė susipažinti su registro duomenimis apribojama, jeigu tai kenkia arba gali pakenkti nacionaliniam saugumui, nusikaltimų tyrimui, viešajai tvarkai, valstybės kontrolės ir priežiūros užduočių atlikimui, valstybės pagrindiniams ekonominiams ir finansiniams interesams.

46. Registro duomenys teikiami:

46.1. valstybės ir savivaldybių institucijoms ir įstaigoms jų tiesioginėms funkcijoms vykdyti – Lietuvos Respublikos viešojo administravimo įstatymo (Žin., 2003, Nr. 104-4637) ir kitų teisės aktų nustatyta tvarka;

46.2. registro duomenų teikėjams šių nuostatų V skyriuje nustatyta tvarka;

46.3. fiziniams ir juridiniams asmenims, norintiems susipažinti su registro duomenimis ir pateikusiems motyvuotą prašymą registro tvarkymo įstaigai, nurodant, kokiam tikslui ir kokius duomenis norima gauti;

46.4. viešosios geležinkelių infrastruktūros valdytojui viešosios geležinkelių infrastruktūros tinklo nuostatams parengti, Europos Sąjungos techninės sąveikos specifikacijoms rengti ir tobulinti, eismo saugumo planui ir paraiškai saugos sertifikatui gauti parengti;

46.5. geležinkelių įmonėms (vežėjams), rengiančioms paraiškas dėl viešosios geležinkelių infrastruktūros pajėgumų skyrimo, atitinkamos licencijos ir (ar) saugos sertifikato gavimo;

46.6. notifikuotoms (paskelbtosioms) įstaigoms ir jų subrangovams.

47. Registro duomenų pirminio pateikimo, atnaujintų (pakeistų), pakoreguotų (pataisytų) duomenų bei informacijos apie registro objekto išregistravimą forma ir būdas derinama su registro duomenų naudotojais ir gali būti keičiama tik abipusiu registro duomenų naudotojų bei registro tvarkymo įstaigos susitarimu.

48. Registro duomenys registro duomenų naudotojams gali būti teikiami šiais būdais:

48.1. išduodant registro tvarkymo įstaigos patvirtintą pažymą ar kitą dokumentą;

48.2. perduodant registro duomenis tiesioginiu kompiuterių ryšiu, elektroniniu paštu, kitomis ryšių priemonėmis. Taip pat atspausdinta iš registro duomenų bazės informacija gali būti teikiama faksu, paštu.

49. Viešai paskelbti duomenys naudojami ir šių duomenų naudotojai atsako įstatymų ir kitų teisės aktų nustatyta tvarka. Kiti duomenys teikiami ir naudojami įstatymų ir kitų teisės aktų nustatyta tvarka pagal registro tvarkymo įstaigos ir registro duomenų naudotojo sudarytą duomenų teikimo sutartį (daugkartinio teikimo atveju) arba registro duomenų naudotojo prašymą (vienkartinio teikimo atveju). Sutartyje ir prašyme turi būti nurodyta duomenų naudojimo tikslas, sąlygos ir tvarka Fizinių asmenų duomenys teikiami ir naudojami įstatymų ir kitų teisės aktų nustatyta tvarka. Registro duomenų naudotojas negali panaudoti duomenų, gautų iš registro, kitaip arba panaudoti juos kitam tikslui, negu buvo nustatyta sutartyje.

50. Registro duomenų naudotojams duomenys teikiami pagal standartines užklausas, jiems nurodžius bent vieną iš parametrų:

50.1. registro objekto unikalų identifikavimo kodą, identifikavimo numerį arba kodą;

50.2. registro objekto pavadinimą arba privažiuojamojo geležinkelio kelio numerį;

50.3. duomenų teikėjo (fizinio asmens) vardą ir pavardę arba asmens kodą;

50.4. duomenų teikėjo (juridinio asmens) pavadinimą arba įmonės kodą.

51. Registro duomenų naudotojų prašymu pagal duomenų gavėjo užklausą taip pat gali būti atrinkti, sugrupuoti ir pateikti šiuose nuostatuose nurodyti registro duomenys įforminant juos išrašais arba nustatytos formos ataskaitomis.

52. Registro duomenys teikiami nemokamai valstybės ir savivaldybių institucijoms ir įstaigoms. Duomenų teikėjas turi teisę nemokamai gauti duomenis tik apie save ir jo prašymu įregistruotus objektus. Kitiems fiziniams ir juridiniams asmenims registro duomenys teikiami Lietuvos Respublikos Vyriausybės nustatyta tvarka sumokėjus valstybės rinkliavą už registro duomenų teikimą.

VIII. REGISTRO DUOMENŲ PERDAVIMAS Į UŽSIENIO VALSTYBES

53. Registro duomenys gali būti teikiami užsienio valstybių fiziniams ir juridiniams asmenims, taip pat tarptautinėms organizacijoms ir tarptautiniams kompiuterių tinklams Lietuvos Respublikos įstatymų, kitų teisės aktų bei Lietuvos Respublikos tarptautinių sutarčių numatytais atvejais ir tvarka.

54. Lietuvos Respublikos susisiekimo ministerija kasmet iki balandžio 1 d. registro duomenis, kuriuos galima skelbti viešai, pateikia Europos Sąjungos šalims narėms ir organizacijai, rengiančiai TSS.

IX. REGISTRO DUOMENŲ APSAUGA

55. Steigiant ir tvarkant registrą, jo ir jo duomenų apsauga užtikrinama vadovaujantis šių nuostatų 6 punkte paminėtais teisės aktais, taip pat Bendraisiais duomenų apsaugos reikalavimais, patvirtintais Lietuvos Respublikos Vyriausybės 1997 m. rugsėjo 9 d. nutarimu Nr. 952 „Dėl duomenų apsaugos valstybės ir vietos savivaldos informacinėse sistemose“ (Žin., 1997, Nr. 83-2075), kitais duomenų apsaugą reglamentuojančiais teisės aktais, Lietuvos Respublikos susisiekimo ministro tvirtinamais registro duomenų saugos nuostatais bei Valstybinės duomenų apsaugos inspekcijos rekomendacijomis.

56. Už registruoti pateiktų dokumentų ir registravimo bei duomenų tvarkymo metu įrašomų duomenų apsaugą atsako registro tvarkymo įstaiga.

57. Už duomenų bazėje sukauptų duomenų, šių duomenų archyvo ir duomenų bazės dokumentų archyvo apsaugą atsako registro tvarkymo įstaiga.

58. Reikalavimai duomenų apsaugai detalizuojami registro kūrimo techninėje užduotyje, vadovaujantis teisės aktuose nustatytais informacinių sistemų duomenų apsaugos reikalavimais ir šio skyriaus reikalavimais.

59. Registro duomenų apsaugai nuo neteisėto ir (ar) atsitiktinio duomenų sunaikinimo, pakeitimo ir naudojimo taikomos programinės, techninės, patalpų apsaugos, administracinės ir kitos priemonės, kurios detalizuojamos registro kūrimo techninėje užduotyje.

X. REGISTRO FINANSAVIMAS

60. Registro kūrimas finansuojamas iš Lietuvos Respublikos valstybės biudžeto. Registro tvarkymas ir išlaikymas finansuojamas iš Lietuvos Respublikos valstybės biudžeto ir lėšų, gautų už registro objektų registravimą (išregistravimą), duomenų apie registro objektus atnaujinimą (keitimą) bei teikimą registro duomenų naudotojams.

XI. REGISTRO LIKVIDAVIMAS ir reorganizavimas

61. Registras reorganizuojamas ir likviduojamas teisės aktų nustatyta tvarka.

62. Likviduojamo ar reorganizuojamo registro duomenys perduodami į archyvą, kitam registrui arba teisės aktų nustatyta tvarka sunaikinami.

______________

Lietuvos Respublikos geležinkelių

infrastruktūros registro nuostatų

1 priedas

Duomenys apie geležinkelių infrastruktūros posistemį

Eil. Nr.	Registravimo duomenys	Registre tvarkomi duomenys („taip“ reiškia, kad duomenys turi būti tvarkomi registre, „ne“ – duomenys registre netvarkomi)

Duomenys apie geležinkelių liniją	Duomenys apie tarpstotį	Duomenys apie geležinkelio stotį	Duomenys apie privažiuojamąjį geležinkelio kelią
1	2	3	4	5	6
1.	Geležinkelių infrastruktūros posistemio atitikties sertifikato žyma (kai taikoma atitinkama TSS)	Taip	Taip	Taip	Ne
2.	Paskelbtosios (notifikuotos) įstaigos, išdavusios geležinkelių infrastruktūros posistemio atitikties sertifikatą, pavadinimas, aprašymas (pirmoji, esama)	Taip	Taip	Taip	Ne
3.	Geležinkelių infrastruktūros posistemio atitikties sertifikato išdavimo data (metai, mėnuo, diena). Jei geležinkelių infrastruktūros posistemio atitikties sertifikatas laikinas, jo galiojimo terminas (metai, mėnuo, diena)	Taip	Taip	Taip	Ne
4.	Geležinkelių infrastruktūros posistemio priėmimo naudoti data (metai)	Taip	Taip	Taip	Taip
5.	Nuoroda į pritaikytus ir (ar) taikomus TSS specifinius atvejus (atitinkamos TSS priėmimo data ir punktai, specifinio atvejo galiojimo terminas)	Taip	Taip	Taip	Ne
6.	Nuoroda į pritaikytas ir (ar) taikomas Europos Komisijos leistas išlygas netaikyti atitinkamos TSS ar tam tikros jos dalies (išlygos gavimo data ir galiojimo terminas, nepritaikyti ir (ar) netaikomi TSS punktai, vietoj jų taikomų kitų norminių techninių dokumentų sąrašas)	Taip	Taip	Taip	Ne
7.	Statinių artumo gabaritas	Taip	Taip	Taip	Taip
8.	Geležinkelio kelio vėžės plotis, mm	Taip	Taip	Taip	Taip
9.	Didžiausia ašies apkrova, t	Taip	Taip	Taip	Taip
10.	Didžiausios geležinkelio kelią veikiančios jėgos: - dinaminės apkrovos dydis, t; - skersinės ir išilginės geležinkelio kelią veikiančios jėgos	Taip	Taip	Taip	Ne
11.	Mažiausias kreivės spindulys, m	Taip	Taip	Taip	Taip
12.	Didžiausia išorinio bėgio pakyla, mm	Taip	Taip	Taip	Ne
13.	Didžiausias išorinio bėgio pakylos nepakankamumas, mm	Taip	Taip	Taip	Ne
14.	Išorinio bėgio pakylos nepakankamumas iešmuose, mm	Taip	Taip	Taip	Ne
15.	Mažiausias geležinkelio kelio spindulys stotyse, m	Taip	Ne	Taip	Ne
16.	Didžiausias slėgio pokytis tuneliuose, kPa	Taip	Taip	Ne	Ne
17.	Geležinkelio kelio nuolydžiai: - didžiausia nuokalnė, %; - didžiausias nuokalnės ilgis, m; - lemiamasis geležinkelio kelio nuolydis, proc.	Taip	Taip	Taip	Ne
18.	Mažiausias atstumas tarp geležinkelio kelio ašių, mm	Taip	Taip	Taip	Ne
19.	Aplinkos klimatinės sąlygos: - žemiausia temperatūra, ºC; - aukščiausia temperatūra, ºC; - didžiausias vėjo greitis, m/s	Taip	Ne	Taip	Ne
20.	Specialių įrenginių, apsaugančių nuo šoninio vėjo, sniego, kitų kritulių, tipas	Taip	Taip (taip pat km+m vietoje (iš) vietos)	Taip	Ne
21.	Atstumas tarp gretutinių geležinkelio kelių išilginių ašių, mm; avarinio išėjimo vieta (km+m); artimiausio automobilių kelio buvimo vieta (žemėlapis)	Taip	Taip	Taip	Ne
22.	Statiniai (tiltai, viadukai, tuneliai ir kt.) ir jų charakteristikos: - apkrova ant ašies, t; - geležinkelio kelių skaičius (vienkelis, dvikelis)	Taip	Taip	Taip	Ne
23.	Didžiausias leistinas greitis, km/h	Taip	Taip	Taip	Taip
24.	Nuolatiniai greičio apribojimai (vieta km+m ir greitis km/h)	Taip	Taip	Taip	Taip
25.	Nesąveikaus keleivinio traukinio didžiausias eksploatacinis greitis, km/h	Taip	Ne	Taip	Ne
26.	Sąveikaus keleivinio traukinio didžiausias eksploatacinis greitis, km/h	Taip	Ne	Taip	Ne
1	2	3	4	5	6
27.	Nesąveikaus keleivinio traukinio su svyravimo pagrindinės ašies atžvilgiu technologija didžiausias eksploatacinis greitis, km/h	Taip	Ne	Taip	Ne
28.	Sąveikaus keleivinio traukinio su svyravimo pagrindinės ašies atžvilgiu technologija didžiausias eksploatacinis greitis, km/h	Taip	Ne	Ne	Ne
29.	Nesąveikaus prekinio traukinio didžiausias eksploatacinis greitis, km/h	Taip	Ne	Taip	Ne
30.	Sąveikaus prekinio traukinio didžiausias eksploatacinis greitis, km/h	Taip	Ne	Taip	Ne
31.	Kreivės spindulys, km+m nuo (iki) vietos	Taip	Ne	Ne	Ne
32.	Geležinkelių riedmenų gabaritas	Taip	Taip	Taip	Taip
33.	Didžiausias leistinas traukinio ilgis (sutartiniais vagonais)	Taip	Taip	Taip	Taip
34.	Didžiausias leistinas traukinio svoris, bruto masė, t	Taip	Taip	Ne	Taip
35.	Bėgių tipas	Taip	Taip	Taip	Taip
36.	Pabėgių tipas	Taip	Taip	Taip	Taip
37.	Balasto tipas	Taip	Taip	Taip	Taip
38.	Geležinkelio kelių eksploatacinis ilgis (išskiriant vienkelių, dvikelių, elektrifikuotų ir neelektrifikuotų geležinkelio kelių ilgį), km	Taip	Taip	Ne	Ne
39.	Išilginiai geležinkelio kelių profiliai (schema)	Taip	Taip	Taip (visų geležinkelio kelių schema)	Ne
40.	Geležinkelio kelio kategorija	Taip	Ne	Ne	Ne
41.	Pervažų kategorijos	Taip	Taip	Taip	Taip
42.	Pervažų tipai	Taip	Taip	Taip	Taip
43.	Pervaža, perėja viename lygyje, km+m	Taip	Taip	Taip	Taip
44.	Požeminės perėjos, pėsčiųjų tilto žyma (taip, ne)	Ne	Ne	Taip	Taip
45.	Vienkelio, dvikelio geležinkelio kelio žyma (vienkelis, dvikelis)	Taip	Taip	Ne	Ne
46.	Geležinkelio kelio kapitalinio remonto data (metai, mėnuo)	Taip	Taip	Taip	Taip
47.	Geležinkelio kelio vidutinio remonto data (metai, mėnuo)	Taip	Taip	Taip	Taip
48.	Sankasos viršaus plotis, mm	Taip	Taip	Ne	Ne
49.	Mažiausias sankasos kelkraščio plotis, mm	Taip	Taip	Ne	Ne
50.	Mažiausias peronų ilgis, m	Taip	Taip	Taip	Ne
51.	Platformos (peronų) ilgis, m	Taip	Taip	Taip	Taip
52.	Platformos (perono) aukštis, mm ir km+m vietoje (iš) vietos	Taip	Taip	Taip	Taip
53.	Peronų skaičius, vnt.	Taip	Taip	Taip	Ne
54.	Įrenginiai neįgaliesiems	Ne	Ne	Taip	Ne
55.	Geležinkelio tiltų apkrova, t	Taip	Taip	Taip	Ne
56.	Pagrindinių geležinkelio kelių skaičius, vnt.	Ne	Taip	Taip	Ne
57.	Geležinkelio kelių skaičius, vnt.	Ne	Ne	Taip	Ne
58.	Visas geležinkelio kelių ilgis (kiekvieno geležinkelio kelio atskirai), m	Ne	Ne	Taip	Ne
59.	Naudingas geležinkelio kelių ilgis (kiekvieno geležinkelio kelio atskirai), m	Ne	Ne	Taip	Ne
60.	Iešmų tipas	Ne	Ne	Taip	Taip
61.	Iešmų skaičius, vnt.	Ne	Ne	Taip	Taip
62.	Iešmo pavarų tipas	Ne	Ne	Taip	Ne
63.	Gabaritinių įrenginių tipas	Ne	Taip	Ne	Ne
64.	Gabaritinių įrenginių vieta, km+m	Ne	Taip	Ne	Ne
65.	Bėgių sankryžos tipas	Ne	Ne	Taip	Ne
66.	Bėgių sankryžos skaičius, vnt.	Ne	Ne	Taip	Ne
67.	Verstukų ir apsauginių smailių tipas	Ne	Ne	Taip	Ne
68.	Verstukų ir apsauginių smailių skaičius, vnt.	Ne	Ne	Taip	Ne
69.	Skirstymo kalnelių žyma (taip, ne)	Ne	Ne	Taip	Ne
70.	Skirstymo kalnelių tipas	Ne	Ne	Taip	Ne

______________

Lietuvos Respublikos geležinkelių

infrastruktūros registro nuostatų

2 priedas

Duomenys apie elektros energijos tiekimo posistemį

Eil. Nr.	Registravimo duomenys	Registre tvarkomi duomenys („taip“ reiškia, kad duomenys turi būti tvarkomi registre, „ne“ – duomenys registre netvarkomi)

Duomenys apie geležinkelių liniją	Duomenys apie tarpstotį	Duomenys apie geležinkelio stotį	Duomenys apie privažiuojamąjį geležinkelio kelią
1	2	3	4	5	6
1.	Elektros energijos tiekimo posistemio atitikties sertifikato žyma (kai taikoma atitinkama TSS)	Taip	Taip	Taip	Ne
2.	Paskelbtosios (notifikuotos) įstaigos, išdavusios elektros energijos tiekimo posistemio atitikties sertifikatą, pavadinimas, aprašymas (pirmoji, esama)	Taip	Taip	Taip	Ne
3.	Elektros energijos tiekimo posistemio atitikties sertifikato išdavimo data (metai, mėnuo, diena). Jei elektros energijos tiekimo posistemio atitikties sertifikatas laikinas, jo galiojimo terminas (metai, mėnuo, diena)	Taip	Taip	Taip	Taip
4.	Elektros energijos tiekimo posistemio priėmimo naudoti data (metai)	Taip	Taip	Taip	Taip
5.	Nuoroda į pritaikytus ir (ar) taikomus TSS specifinius atvejus (atitinkamos TSS priėmimo data ir punktai, specifinio atvejo galiojimo terminas)	Taip	Taip	Taip	Ne
6.	Nuoroda į pritaikytas ir (ar) taikomas Europos Komisijos leistas išlygas netaikyti atitinkamos TSS ar tam tikros jos dalies (išlygos gavimo data ir galiojimo terminas, nepritaikyti ir (ar) netaikomi TSS punktai, vietoj jų taikomų kitų norminių techninių dokumentų sąrašas)	Taip	Taip	Taip	Ne
7.	Elektrifikacijos žyma (taip, ne)	Taip	Taip	Taip	Taip
8.	Elektros energijos tiekimo sistemos tipas	Taip	Taip	Taip	Taip
9.	Mažiausia įtampa ir dažnis, kV+Hz	Taip	Taip	Taip	Taip
10.	Didžiausia įtampa ir dažnis, kV+Hz	Taip	Taip	Taip	Taip
11.	Minimalus ir maksimalus kontaktinių laidų aukštis, mm	Taip	Taip	Taip	Taip
12.	Optimalus kontaktinio laido nuolydis	Taip	Taip	Taip	Taip
13.	Didžiausias vėjo greitis, veikiantis kontaktinį tinklą, m/s	Taip	Taip	Taip	Taip
14.	Didžiausia vėjo apkrova, veikianti kontaktinį tinklą, N/m²	Taip	Taip	Taip	Taip
15.	Aukščiausia aplinkos temperatūra, ºC	Taip	Taip	Taip	Taip
16.	Mažiausias šoninio vėjo greitis, m/s	Taip	Taip	Taip	Taip
17.	Fazių atskyrimo tarpas	Taip	Taip	Taip	Ne
18.	Atskyrimo tarpo tipas	Taip	Taip	Taip	Ne
19.	Informacija apie fazių atskyrimo tarpo valdymą	Taip	Taip	Taip	Ne
20.	Skyriklio išjungimas	Taip	Taip	Taip	Taip
21.	Pantografų nuleidimas	Taip	Taip	Taip	Taip
22.	Naudojamas elektros srovės dydis	Taip	Taip	Taip	Ne
23.	Harmonikų charakteristikos	Taip	Taip	Taip	Taip
24.	Kontaktinio tinklo aukštis (mažiausias ir didžiausias), m	Taip	Taip	Taip	Taip
25.	Traukos elektros pastotės vieta, km+m	Taip	Taip	Taip	Taip
26.	Traukos elektros pastotės įtampa, kV	Taip	Taip	Taip	Taip
27.	Pantografų tipai	Taip	Taip	Taip	Taip
28.	Kontaktinių pakabų tipai	Taip	Taip	Taip	Taip

______________

Lietuvos Respublikos geležinkelių

infrastruktūros registro nuostatų

3 priedas

Duomenys apie kontrolės, valdymo ir signalizacijos posistemį

Eil. Nr.	Registravimo duomenys	Registre tvarkomi duomenys („taip“ reiškia, kad duomenys turi būti tvarkomi registre, „ne“ – duomenys registre netvarkomi)

Duomenys apie geležinkelių liniją, tarpstotį, geležinkelio stotį	Duomenys apie privažiuojamąjį geležinkelio kelią
1.	2.	3.	4.
71.	Kontrolės, valdymo ir signalizacijos posistemio (toliau vadinama KVS posistemis) atitikties sertifikato žyma (kai taikoma atitinkama TSS)	Taip	Ne
72.	Paskelbtosios (notifikuotos) įstaigos, išdavusios KVS posistemio atitikties sertifikatą, pavadinimas, aprašymas (pirmoji, esama)	Taip	Ne
73.	KVS posistemio atitikties sertifikato išdavimo data (metai, mėnuo, diena). Jei KVS posistemio atitikties sertifikatas laikinas, jo galiojimo terminas (metai, mėnuo, diena)	Taip	Ne
74.	KVS posistemio priėmimo naudoti data (metai)	Taip	Taip
75.	Programinės įrangos pradėjimo naudoti data (metai), pavadinimas, serija ir numeris, licencijos numeris	Taip	Ne
76.	Nuoroda į pritaikytus ir (ar) taikomus TSS specifinius atvejus (atitinkamos TSS priėmimo data ir punktai, specifinio atvejo galiojimo terminas)	Taip	Ne
77.	Nuoroda į pritaikytas ir (ar) taikomas Europos Komisijos leistas išlygas netaikyti atitinkamos TSS ar tam tikros jos dalies (išlygos gavimo data ir galiojimo terminas, nepritaikyti ir (ar) netaikomi TSS punktai, vietoj jų taikomų kitų norminių techninių dokumentų sąrašas)	Taip	Ne
78.	Kontrolės, valdymo ir signalizacijos sistemos tipas	Taip	Taip
79.	Europos traukinių eismo valdymo sistemos (ERTMS)/ Europos traukinių kontrolės sistemos (ETCS) sistemos žyma (taip, ne)	Taip	Ne
80.	ERTMS/ ETCS sistemos taikymo lygis	Taip	Ne
81.	ERTMS/ geležinkelių mobiliojo ryšio (GSM-R) radijo ryšio sistemos žyma (taip, ne)	Taip	Ne
82.	ERTMS/ GSM-R radijo ryšio eksploatacinės funkcijos, kaip nustatyta funkcinėje techninėje užduotyje (FRS), žyma	Taip	Ne
83.	B klasės traukinių apsaugos, kontrolės ir budrumo (automatinės lokomotyvo signalizacijos – ALS) sistemos žyma (taip, ne)	Taip	Ne
84.	B klasės radijo sistemos žyma ir pavadinimas (taip, ne)	Taip	Ne
85.	Specialios perjungimo sąlygos tarp skirtingų B klasės traukinių apsaugos, kontrolės ir budrumo (automatinės lokomotyvo signalizacijos – ALS) sistemos žyma (yra, nėra), naudojama kalba	Taip	Ne
86.	Specialios techninės sąlygos, būtinos perjungimui tarp ERTM/ETCS ir B klasės sistemų (perjungiant sistemas), žyma, naudojama kalba	Taip	Ne
87.	Specialios sąlygos, būtinos perjungimui tarp skirtingų radijo ryšio sistemų, žyma (yra, nėra)	Taip	Ne
88.	Antžeminės dalies kontrolės, valdymo ir signalizacijos įrangos elektromagnetinis pažeidumas: - leidimo naudoti sūkurinių (Eddy-tipo) srovių stabdžius žyma (taip, ne); - leidimo naudoti magnetinius stabdžius žyma (taip, ne)	Taip	Ne
89.	Papildomi veikiantys lauko įrenginiai	Taip	Ne
90.	Papildomi geležinkelių riedmenyse veikiantys įrenginiai	Taip	Ne
91.	Greičio apribojimų, susijusių su stabdymo charakteristikomis, žyma	Taip	Ne
92.	Reikalavimų techniniams sprendimams dėl įdiegtų apribojimų žyma	Taip	Ne
93.	Šviesoforo tipas	Taip	Taip
94.	Šviesoforų skaičius, vnt.	Taip	Taip
95.	Traukinio radijo ryšio įrangos tipas	Taip	Ne
96.	Eismo valdymo ir kontrolės sistemos tipas	Taip	Ne

______________

Lietuvos Respublikos geležinkelių

infrastruktūros registro nuostatų

4 priedas

Duomenys apie eksploatavimo posistemį

Eil. Nr.	Registravimo duomenys	Registre tvarkomi duomenys („taip“ reiškia, kad duomenys turi būti tvarkomi registre, „ne“ – duomenys registre netvarkomi)

Duomenys apie geležinkelių liniją, tarpstotį, geležinkelio stotį	Duomenys apie privažiuojamąjį geležinkelio kelią
1	2	3	4
29.	Eksploatavimo posistemio atitikties sertifikato žyma (kai taikoma atitinkama TSS)	Taip	Ne
30.	Paskelbtosios (notifikuotos) įstaigos, išdavusios eksploatavimo posistemio atitikties sertifikatą, pavadinimas, aprašymas (pirmoji, esama)	Taip	Ne
31.	Eksploatavimo posistemio atitikties sertifikato išdavimo data (metai, mėnuo, diena). Jei eksploatavimo posistemio atitikties sertifikatas laikinas, jo galiojimo terminas (metai, mėnuo, diena)	Taip	Ne
32.	Eksploatavimo posistemio priėmimo naudoti data (metai)	Taip	Taip
33.	Nuoroda į pritaikytus ir (ar) taikomus TSS specifinius atvejus (atitinkamos TSS priėmimo data ir punktai, specifinio atvejo galiojimo terminas)	Taip	Ne
34.	Nuoroda į pritaikytas ir (ar) taikomas Europos Komisijos leistas išlygas netaikyti atitinkamos TSS ar tam tikros jos dalies (išlygos gavimo data ir galiojimo terminas, nepritaikyti ir (ar) netaikomi TSS punktai, vietoj jų taikomų kitų norminių techninių dokumentų sąrašas)	Taip	Ne
35.	Vartojamos kalbos (tarp eismo valdymo darbuotojų ir traukinių lokomotyvų brigadų, tarp traukinius aptarnaujančio personalo ir keleivių)	Taip	Ne
36.	Geografinės žymos: - žyma ant piketo kas kiekvieną „x“ metrą (užpildyti „x“ dešinėje); - kilometrinio stulpelio žyma	Taip	Ne
37.	Perspėjimo apie laikinuosius darbus procedūra (ir būdai šį perspėjimą gauti)	Taip	Taip
38.	Papildomi geležinkelių riedmenyse reikalingi įrenginiai	Taip	Taip
39.	Depo vieta, km+m	Taip	Taip
40.	Apribojimas, susijęs su specifinio elektrinės traukos bloko naudojama galia	Taip	Ne
41.	Apribojimai, susiję su sudėtinių traukos blokų buvimo vieta, kad atitiktų kontaktinio tinklo padalijimą (pantografo padėtį)	Taip	Ne
42.	Specialūs pakrovos apribojimai	Taip	Taip
43.	Specialūs apribojimai, taikomi vežant pavojingus krovinius	Taip	Taip

______________